SET ปิดเช้าลบ 3 จุด แวลู่บางก่อนหยุดยาว-แนะจับตา “โอไมครอน”
SET ปิดเช้าลบ 3 จุด แวลู่บางก่อนหยุดยาว อีกทั้งจับตาความคืบหน้าของเชื้อไวรัสโควิดสายพันธุ์โอไมครอน บ่ายนี้ตลาดฯคงจะคล้ายช่วงเช้า และวอลุ่มเทรดก็ลดลงด้วย พร้อมให้แนวรับ 1,580 แนวต้าน 1,594 จุด
3 ธ.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้เงียบ วอลุ่มเทรดโดยรวมลดลง หลังจากที่จะหยุดระยะยาว ประกอบกับรอดูความคืบหน้าเกี่ยวกับไวรัสโควิดสายพันธุ์โอไมครอน โดยรอดูว่าการแพร่ระบาดจะเร็วกว่าเดิมแค่ไหน, ประสิทธิภาพวัคซีนต้านโควิดทำได้แค่ไหน เป็นต้น ซึ่งข้อมูลเบื้องต้นไม่รุนแรง และยังไม่มีการเสียชีวิตจากเชื้อโควิดสายพันธุ์โอไมครอน ทำให้คลายความวิตกไปบ้าง แต่ยังต้องติดตามความคืบหน้าเกี่ยวกับเชื้อสายพันธุ์นี้ต่อไป
ด้านตลาดหุ้นในภูมิภาคเอเชียเช้านี้เคลื่อนไหวในแดนบวกเล็กน้อย ยกเว้นตลาดหุ้นในกลุ่ม TIP ที่ติดลบ โดยต่างยังรอดูความคืบหน้าของเชื้อไวรัสโควิดสายพันธุ์โอไมครอนเช่นกัน ซึ่งหากไม่รุนแรงสัปดาห์หน้าก็มีโอกาสที่ตลาดฯจะฟื้นตัวขึ้นได้
สำหรับการเพิ่มทุนของบมจ.สยามแม็คโคร (MAKRO) ก็อาจจะทำให้มีการดูดเงินจากตลาดฯออกไปพอควร แต่คาดว่าจะไม่ถึงขั้นช่วงที่ขาย IPO ของบมจ.ปตท.น้ำมันและการค้าปลีก (OR)
ทั้งนี้แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะคล้ายช่วงเช้า และวอลุ่มเทรดก็ลดลงด้วย พร้อมให้แนวรับ 1,580 จุด ส่วนแนวต้าน 1,594 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 1,214.01 ล้านบาท ปิดที่ 133.50 บาท ลดลง 0.50 บาท
PTT มูลค่าการซื้อขาย 1,014.53 ล้านบาท ปิดที่ 37.00 บาท ลดลง 0.25 บาท
SABUY มูลค่าการซื้อขาย 744.05 ล้านบาท ปิดที่ 15.80 บาท ลดลง 1.50 บาท
RCL มูลค่าการซื้อขาย 725.24 ล้านบาท ปิดที่ 43.75 บาท เพิ่มขึ้น 2.00 บาท
SCB มูลค่าการซื้อขาย 704.81 ล้านบาท ปิดที่ 123.00 บาท ลดลง 1.00 บาท